[pic] | EUROOPA ÜHENDUSTE KOMISJON |

Brüssel, 8.5.2008

KOM(2008) 247 (lõplik)

2008/0088 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks

(esitanud komisjon)

SELETUSKIRI

1. Ettepaneku taust

- Ettepaneku põhjused ja eesmärgid

Nõukogu määruse (EÜ) nr 1782/2003 artikli 138 kohaselt tuleb loomad otsetoetuste saamiseks identifitseerida ja registreerida vastavalt määrusele (EÜ) nr 1760/2000. Vastavalt määruse (EÜ) nr 1760/2000 artikli 7 lõike 1 teisele taandele peab iga loomapidaja esitama pädevale asutusele pärast elektroonilise andmebaasi täielikku kasutuselevõttu liikmesriigi määratavas ajavahemikus, mis on kolm kuni seitse päeva, aruande kõigi majandist lahkunud ja sinna saabunud loomade kohta ning majandis sündinud ja surnud loomade sünni- ja surmakuupäevade kohta.

Käesoleva ettepaneku eesmärk on selgitada veise- ja vasikaliha toetuste saamiseks loomade identifitseerimise ja registreerimise kohustuse kohaldamisala määruse (EÜ) nr 1782/2003 artikli 138 muutmise teel. Kavandatud muudatuse tulemusena peetakse looma abikõlblikuks, kui määruse (EÜ) nr 1760/2000 artikli 7 lõike 1 teises taandes sätestatud teavitamiskohustus on täidetud hiljemalt asjaomase loomapidamisperioodi alguses.

Kõnealune muudatus hõlmab üksnes abikõlblikkuse kindlakstegemist. Muudatus ei mõjuta loomade jälgitavust, kuna põllumajandustootjatel on jätkuvalt kohustus täita kõiki identifitseerimis- ja registreerimiskohustusi, mis on sätestatud määruses (EÜ) nr 1760/2000.

Kuna asjaomaste toetuste haldamiseks ette nähtud võrdlusperiood on kalendriaasta, tuleks muudatust kohaldada alates 1. jaanuarist 2008, et see kehtiks kõikide toetuste puhul kogu 2008. kalendriaasta jooksul.

- Üldine taust

Määruse (EÜ) nr 1782/2003 artiklis 68 on sätestatud, et veise- ja vasikaliha toetuste puhul antakse liikmesriikide poolt põllumajandustootjatele tehtavad lisamaksed kõnealuse määruse IV jaotise 12. peatükis ettenähtud tingimustel. Osutatud määruse artiklis 138 on sätestatud, et IV jaotise 12. peatüki kohaste otsetoetuste saamiseks tuleb loom identifitseerida ja registreerida vastavalt määrusele (EÜ) nr 1760/2000. Määruse (EÜ) nr 1760/2000 artikli 7 lõike 1 teises taandes on sätestatud, et iga loomapidaja peab esitama pädevale asutusele pärast elektroonilise andmebaasi täielikku kasutuselevõttu liikmesriigi määratavas ajavahemikus, mis on kolm kuni seitse päeva, aruande kõigi majandist lahkunud ja sinna saabunud loomade kohta ning majandis sündinud ja surnud loomade sünni- ja surmakuupäevade kohta.

Asjaolu, et majandist lahkunud ja sinna saabunud loomade kohta ning majandis sündinud ja surnud loomade sünni- ja surmakuupäevade kohta ei esitata pädevale asutusele aruannet määruses (EÜ) nr 1760/2000 sätestatud ajavahemikus, ei peaks loomi automaatselt toetustest ilma jätma. Loomapidamisperioodi algust käsitatakse sobiva ajana, et kontrollida, kas asjaomane loom on tegelikkuses identifitseeritud ja registreeritud määruse (EÜ) nr 1782/2003 IV jaotise 12. peatüki kohase toetuse saamiseks.

Sellest on eelkõige huvitatud liikmesriigid, kus veise- ja vasikaliha toetused on vastavalt määruse (EÜ) nr 1782/2003 artiklile 68 jätkuvalt täielikult või osaliselt toodanguga seotud. Kõnealused liikmesriigid ei tea kindlalt, mille alusel teha asjaomase abi ettemakseid alates 16. oktoobrist 2008. Sellises olukorras tuleks välistada võimalus, et liikmesriikides koheldakse põllumajandustootjaid eri viisil või et nad võiksid toetustest ilma jääda.

- Ettepaneku valdkonnas kehtivad õigusnormid

Nõukogu 29. septembri 2003. aasta määrus (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001.

Euroopa Parlamendi ja nõukogu 17. juuli 2000. aasta määrus (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta.

- Kooskõla Euroopa Liidu muude põhimõtete ja eesmärkidega

Ei kohaldata.

2. Konsulteerimine huvitatud isikutega ja mõju hindamine

- Konsulteerimine huvitatud isikutega

- Eksperdiarvamuste kogumine ja kasutamine

Huvitatud isikute ega välisekspertidega ei olnud vaja konsulteerida.

- Mõju hindamine

Ei kohaldata.

3. Ettepaneku õiguslik külg

- Kavandatud meetmete kokkuvõte

Ettepaneku eesmärk on selgitada veise- ja vasikaliha toetuste saamiseks loomade identifitseerimise ja registreerimise kohustuse kohaldamisala määruse (EÜ) nr 1782/2003 artikli 138 muutmise teel. Kavandatud muudatuse tulemusena peetakse looma abikõlblikuks, kui määruse (EÜ) nr 1760/2000 artikli 7 lõike 1 teises taandes sätestatud teavitamiskohustus on täidetud hiljemalt asjaomase loomapidamisperioodi alguses, ilma et see piiraks identifitseerimis- ja registreerimiskohustuste täitmist. Kuna asjaomaste toetuste haldamiseks ette nähtud võrdlusperiood on kalendriaasta, tuleks käesolevat muudatust kohaldada alates 1. jaanuarist 2008, et see kehtiks kõikide toetuste puhul kogu 2008. kalendriaasta jooksul.

- Õiguslik alus

Euroopa Ühenduse asutamislepingu artikli 37 lõige 2.

- Subsidiaarsuse põhimõte

Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

- Proportsionaalsuse põhimõte

Ettepanek on kooskõlas proportsionaalsuse põhimõttega.

- Õigusakti valik

Kavandatud õigusakt: nõukogu määrus.

Muud meetmed ei oleks asjakohased järgmisel põhjusel: määrust peab muutma määrusega.

4. Mõju eelarvele

Käesoleva meetmega ei kaasne täiendavaid ühenduse kulusid. Asjaomase meetme rahastamine on kavandatud ühise põllumajanduspoliitika reformi käsitleva komisjoni ettepaneku KOM(2003) 23 (lõplik) finantsselgituses.

5. Lisateave

- Lihtsustamine

Ei kohaldata.

2008/0088 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,[1]

võttes arvesse Euroopa Parlamendi arvamust[2]

ning arvestades järgmist:

1. Määruse (EÜ) nr 1782/2003[3] artiklis 68 on sätestatud, et veise- ja vasikaliha toetuste puhul antakse liikmesriikide poolt põllumajandustootjatele tehtavad lisamaksed kõnealuse määruse IV jaotise 12. peatükis ettenähtud tingimustel.

2. Määruse (EÜ) nr 1782/2003 artiklis 138 on sätestatud, et kõnealuse määruse IV jaotise 12. peatüki kohaste otsetoetuste saamiseks tuleb loom identifitseerida ja registreerida vastavalt Euroopa Parlamendi ja nõukogu 17. juuli 2000. aasta määrusele (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta[4].

3. Määruse (EÜ) nr 1760/2000 artikli 7 lõike 1 teises taandes on sätestatud, et iga loomapidaja peab esitama pädevale asutusele pärast elektroonilise andmebaasi täielikku kasutuselevõttu liikmesriigi määratavas ajavahemikus, mis on kolm kuni seitse päeva, aruande kõigi majandist lahkunud ja sinna saabunud loomade kohta ning majandis sündinud ja surnud loomade sünni- ja surmakuupäevade kohta.

4. Määruse (EÜ) nr 1782/2003 artiklis 138 sätestatud kohustuse kohaldamisala tuleks siiski selgitada. Asjaolu, et majandist lahkunud ja sinna saabunud loomade kohta ning majandis sündinud ja surnud loomade sünni- ja surmakuupäevade kohta ei esitata pädevale asutusele aruannet määruse (EÜ) nr 1760/2000 artikli 7 lõike 1 teises taandes osutatud ajavahemikus, ei peaks loomi automaatselt toetustest ilma jätma. Loomapidamisperioodi algust käsitatakse sobiva ajana, et kontrollida, kas asjaomane loom on tegelikkuses identifitseeritud ja registreeritud määruse (EÜ) nr 1782/2003 IV jaotise 12. peatüki kohase toetuse saamiseks.

5. Seepärast tuleks määruse (EÜ) nr 1782/2003 artiklit 138 vastavalt muuta.

6. Kõnealune muudatus hõlmab üksnes abikõlblikkuse kindlakstegemist. Muudatus ei mõjuta loomade jälgitavust, kuna põllumajandustootjatel on jätkuvalt kohustus täita kõiki identifitseerimis- ja registreerimiskohustusi, mis on sätestatud määruses (EÜ) nr 1760/2000.

7. Määruse (EÜ) nr 1782/2003 artiklis 138 sätestatud kohustust tuleks kohaldada kõikide kõnealuse määruse IV jaotise 12. peatükis sätestatud tingimustel antavate toetuste suhtes. Kuna asjaomaste toetuste haldamiseks ette nähtud võrdlusperiood on kalendriaasta, tuleks muudatust kohaldada alates 1. jaanuarist 2008, et see kehtiks kõikide toetuste puhul kogu 2008. kalendriaasta jooksul,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1782/2003 artiklile 138 lisatakse järgmine lõige:

„Looma peetakse abikõlblikuks, kui määruse (EÜ) nr 1760/2000 artikli 7 lõike 1 teises taandes sätestatud teave on edastatud pädevale ametiasutusele asjaomase loomapidamisperioodi alguses.”

Artikkel 2

Käeolev määrus jõustub selle Euroopa Liidu Teatajas avaldamise päeval.

Seda kohaldatakse alates 1. jaanuarist 2008.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT C …, …, lk ….

[2] ELT C …, …, lk ….

[3] ELT L 270, 21.10.2003, lk 1. Määrust on viimati muudetud määrusega (EÜ) nr 146/2008 (ELT L 46, 21.2.2008, lk 1).

[4] EÜT L 204, 11.8.2000, lk 1. Määrust on viimati muudetud määrusega (EÜ) nr 1791/2006 (ELT L 363, 20.12.2006, lk 1).